Document ID: 32007D0777

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Νοεμβρίου 2007
για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ
[κοινοποιηθείσα υπό τον αριθμό Ε(2007) 5777]
(Κείμενο που παρουσιάζει ενδιαφέρον για τον ΕΟΧ)
(2007/777/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχείο γ),
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο, το άρθρο 8 παράγραφος 4, το άρθρο 9 παράγραφος 2 στοιχείο β) και το άρθρο 9 παράγραφος 4 στοιχεία β) και γ),
Εκτιμώντας τα ακόλουθα:
(1)
Η απόφαση 2005/432/ΕΚ της Επιτροπής, της 3ης Ιουνίου 2005, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ (3) θεσπίζει τους κανόνες υγείας των ζώων, τους κανόνες δημόσιας υγείας και τις απαιτήσεις πιστοποίησης για την εισαγωγή στην Κοινότητα φορτίων ορισμένων προϊόντων με βάση το κρέας, συμπεριλαμβανομένων των καταλόγων τρίτων χωρών και περιοχών τους από τις οποίες επιτρέπονται οι εισαγωγές των εν λόγω προϊόντων.
(2)
Η απόφαση 2005/432/EK, όπως τροποποιήθηκε με την απόφαση 2006/801/ΕΚ της Επιτροπής (4), λαμβάνει υπόψη τις απαιτήσεις υγείας και τους ορισμούς που καθορίζονται στον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (5), στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (6) και στον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (7).
(3)
Το παράρτημα I του κανονισμού (ΕΚ) αριθ. 853/2004 θεσπίζει χωριστούς ορισμούς για τα προϊόντα με βάση το κρέας και για τα επεξεργασμένα στομάχια, ουροδόχους κύστεις και έντερα.
(4)
Οι ειδικές επεξεργασίες που θεσπίστηκαν για κάθε τρίτη χώρα με την απόφαση 2005/432/ΕΚ καθορίστηκαν με βάση τις επεξεργασίες που θεσπίστηκαν με την οδηγία 2002/99/ΕΚ, προκειμένου να εξαλειφθεί ο δυνητικός κίνδυνος τον οποίο εγκυμονεί για την υγεία των ζώων το νωπό κρέας που χρησιμοποιείται για την παρασκευή των προϊόντων με βάση το κρέας. Από πλευράς υγείας των ζώων, τα επεξεργασμένα στομάχια, ουροδόχοι κύστεις και έντερα εγκυμονούν τον ίδιο κίνδυνο για την υγεία των ζώων με εκείνον των προϊόντων με βάση το κρέας. Ως εκ τούτου, θα πρέπει να υποβάλλονται στις ίδιες ειδικές επεξεργασίες που προβλέπονται στην απόφαση 2005/432/ΕΚ και, επομένως, να υπόκεινται στην εναρμονισμένη κτηνιατρική πιστοποίηση για τις εισαγωγές τους στην Κοινότητα.
(5)
Οι απαιτήσεις υγείας των ζώων για την εισαγωγή εντέρων στην ΕΕ θεσπίστηκαν στην απόφαση 2003/779/ΕΚ (8). Συνεπώς, τα προϊόντα που καλύπτονται από την απόφαση 2003/779/ΕΚ θα πρέπει να εξαιρεθούν από τον ορισμό των προϊόντων με βάση το κρέας και των επεξεργασμένων στομαχιών, ουροδόχων κύστεων και εντέρων που προβλέπεται στην παρούσα απόφαση.
(6)
Η απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (9) περιλαμβάνει κατάλογο των τρίτων χωρών που επιτρέπεται να εξάγουν στην Κοινότητα με βάση τα εγκεκριμένα σχέδια επιτήρησης καταλοίπων τους.
(7)
Η οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (10) ορίζει κανόνες σχετικά με τους κτηνιατρικούς ελέγχους των προϊόντων ζωικής προέλευσης που εισάγονται στην Κοινότητα από τρίτες χώρες για την εισαγωγή και τη διαμετακόμιση προϊόντων ζωικής προέλευσης στην Κοινότητα, συμπεριλαμβανομένων ορισμένων απαιτήσεων πιστοποίησης.
(8)
Είναι αναγκαίο να προβλεφθούν ειδικοί όροι για τη διαμετακόμιση διά μέσου της Κοινότητας φορτίων προϊόντων με βάση το κρέας προς και από τη Ρωσία, λόγω της γεωγραφικής θέσης του Καλίνινγκραντ, και να συνυπολογιστούν τα κλιματικά προβλήματα που εμποδίζουν τη χρησιμοποίηση μερικών λιμένων ορισμένες εποχές του έτους.
(9)
Η απόφαση 2001/881/ΕΚ της Επιτροπής, της 7ης Δεκεμβρίου 2001, για την κατάρτιση καταλόγου μεθοριακών σταθμών επιθεώρησης που είναι εγκεκριμένοι για τη διενέργεια κτηνιατρικών ελέγχων σε ζώα και ζωικά προϊόντα από τρίτες χώρες και για την ενημέρωση των λεπτομερών κανόνων που αφορούν τους ελέγχους οι οποίοι πρέπει να διενεργούνται από τους εμπειρογνώμονες της Επιτροπής (11) ορίζει τους εγκεκριμένους συνοριακούς σταθμούς ελέγχου για τον έλεγχο της διαμετακόμισης φορτίων προϊόντων με βάση το κρέας προς και από τη Ρωσία διά μέσου της Κοινότητας.
(10)
Το παράρτημα ΙΙ της απόφασης 79/542/ΕΟΚ του Συμβουλίου, της 21ης Δεκεμβρίου 1976, για την κατάρτιση καταλόγου τρίτων χωρών ή περιοχών τρίτων χωρών καθώς και για τον καθορισμό όρων όσον αφορά την υγεία των ζώων και τη δημόσια υγεία, για την εισαγωγή στην Κοινότητα ορισμένων ζώντων ζώων και του νωπού κρέατος αυτών (12) καταρτίζει τον κατάλογο τρίτων χωρών ή περιοχών τρίτων χωρών από τις οποίες επιτρέπονται οι εισαγωγές νωπού κρέατος ορισμένων ζώων. Η Ισλανδία περιλαμβάνεται στον κατάλογο του παραρτήματος ΙΙ της εν λόγω απόφασης ως χώρα η οποία επιτρέπεται να εξάγει νωπό κρέας ορισμένων ζώων. Συνεπώς, η εισαγωγή προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων των εν λόγω ζώων από την Ισλανδία θα πρέπει να επιτρέπεται χωρίς την εφαρμογή οιασδήποτε ειδικής επεξεργασίας.
(11)
Το παράρτημα 11 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (13) θεσπίζει τα μέτρα υγείας των ζώων, δημόσιας υγείας και τα ζωοτεχνικά μέτρα που πρέπει να εφαρμόζονται στο εμπόριο ζωντανών ζώων και ζωικών προϊόντων. Οι επεξεργασίες που πρέπει να εφαρμόζονται στα προϊόντα με βάση το κρέας και στα επεξεργασμένα στομάχια, ουροδόχους κύστεις και έντερα από την Ελβετική Συνομοσπονδία θα πρέπει να είναι σύμφωνες με αυτή τη συμφωνία. Ως εκ τούτου, δεν χρειάζεται να περιληφθούν οι εν λόγω επεξεργασίες στο παράρτημα της παρούσας απόφασης.
(12)
Το παράρτημα IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (14) τροποποιήθηκε με τον κανονισμό (ΕΚ) αριθ. 722/2007 της Επιτροπής, της 25ης Ιουνίου 2007, για την τροποποίηση των παραρτημάτων II, V, VI, VIII, IX και ΧΙ του κανονισμού (ΕΚ) αριθ. 999/2001 (15) και με τον κανονισμό (ΕΚ) αριθ. 1275/2007 για τροποποίηση του παραρτήματος IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (16). Θα πρέπει να συμπεριληφθούν στο πιστοποιητικό οι νέες απαιτήσεις όσον αφορά το καθεστώς της ΣΕΒ στις τρίτες χώρες οι οποίες εξάγουν προϊόντα με βάση το κρέας και επεξεργασμένα έντερα στην Κοινότητα.
(13)
Η απόφαση 2007/453/ΕΚ της Επιτροπής, της 29ης Ιουνίου 2007, για τον καθορισμό της κατάστασης που επικρατεί στα κράτη μέλη ή σε τρίτες χώρες ή στις περιφέρειές τους ως προς τη ΣΕΒ με βάση τον κίνδυνο εκδήλωσης ΣΕΒ (17) περιλαμβάνει κατάλογο που κατατάσσει τις χώρες ή περιφέρειες σε τρεις ομάδες: αμελητέος κίνδυνος εμφάνισης ΣΕΒ, ελεγχόμενος κίνδυνος εμφάνισης ΣΕΒ και απροσδιόριστος κίνδυνος εμφάνισης ΣΕΒ. Θα πρέπει να γίνεται στο πιστοποιητικό παραπομπή στον εν λόγω κατάλογο.
(14)
Για λόγους σαφήνειας της κοινοτικής νομοθεσίας, είναι σκόπιμο να καταργηθεί η απόφαση 2005/432/ΕΚ και να αντικατασταθεί από την παρούσα απόφαση.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
1. Η παρούσα απόφαση θεσπίζει κανόνες για την υγεία των ζώων και τη δημόσια υγεία όσον αφορά τις εισαγωγές στην Κοινότητα, καθώς και τη διαμετακόμιση και την αποθήκευση στην Κοινότητα, φορτίων:
α)
προϊόντων με βάση το κρέας, όπως ορίζονται στο σημείο 7.1 του παραρτήματος I του κανονισμού (ΕΚ) αριθ. 853/2004· και
β)
επεξεργασμένων στομαχιών, ουροδόχων κύστεων και εντέρων, όπως ορίζονται στο σημείο 7.9 του εν λόγω παραρτήματος, τα οποία έχουν υποβληθεί σε μία από τις επεξεργασίες που ορίζονται στο παράρτημα II μέρος 4 της παρούσας απόφασης.
Οι εν λόγω κανόνες περιλαμβάνουν τους καταλόγους των τρίτων χωρών και περιοχών τους από τις οποίες επιτρέπονται αυτές οι εισαγωγές και τα υποδείγματα πιστοποιητικών δημόσιας υγείας και υγείας των ζώων, καθώς και τους κανόνες σχετικά με την καταγωγή και τις επεξεργασίες που απαιτούνται για τις εν λόγω εισαγωγές.
2. Η παρούσα απόφαση εφαρμόζεται με την επιφύλαξη της απόφασης 2004/432/ΕΚ και της απόφασης 2003/779/ΕΚ.
Άρθρο 2
Όροι σχετικά με τα είδη και τα ζώα
Τα κράτη μέλη εξασφαλίζουν ότι εισάγονται στην Κοινότητα μόνο φορτία προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προέρχονται από κρέας ή προϊόντα με βάση το κρέας από τα ακόλουθα είδη ή ζώα:
α)
πουλερικά, στα οποία συμπεριλαμβάνονται οι κότες, οι γαλοπούλες, οι φραγκόκοτες, οι πάπιες, οι χήνες, τα ορτύκια, τα περιστέρια, οι φασιανοί και οι πέρδικες, που εκτρέφονται ή κρατούνται σε αιχμαλωσία με σκοπό την αναπαραγωγή τους, την παραγωγή κρέατος ή αυγών κατανάλωσης ή την προμήθεια θηραμάτων για εμπλουτισμό·
β)
κατοικίδια ζώα των ακόλουθων ειδών: βοοειδή, συμπεριλαμβανομένων των Bubalus bubalis και Bison bison, χοίροι, αιγοπρόβατα και μόνοπλα·
γ)
κουνέλια και λαγοί και εκτρεφόμενα θηράματα, όπως ορίζονται στο σημείο 1.6 του παραρτήματος I του κανονισμού (ΕΚ) αριθ. 853/2004·
δ)
άγρια θηράματα, όπως ορίζονται στο σημείο 1.5 του παραρτήματος I του κανονισμού (ΕΚ) αριθ. 853/2004.
Άρθρο 3
Απαιτήσεις υγείας των ζώων σχετικά με την καταγωγή και την επεξεργασία των προϊόντων με βάση το κρέας και των επεξεργασμένων στομαχιών, ουροδόχων κύστεων και εντέρων
Τα κράτη μέλη επιτρέπουν τις εισαγωγές στην Κοινότητα προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων τα οποία:
α)
πληρούν τους όρους σχετικά με την καταγωγή και την επεξεργασία, οι οποίοι προβλέπονται στο παράρτημα I σημεία 1 και 2· και
β)
κατάγονται από τις ακόλουθες τρίτες χώρες και περιοχές τους:
i)
στην περίπτωση των προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που δεν υποβάλλονται σε ειδική επεξεργασία, όπως αναφέρεται στο σημείο 1 στοιχείο β) του παραρτήματος I, από τις τρίτες χώρες που απαριθμούνται στο μέρος 2 του παραρτήματος II και από τις περιοχές τους που απαριθμούνται στο μέρος 1 του εν λόγω παραρτήματος·
ii)
στην περίπτωση των προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που υποβάλλονται σε ειδική επεξεργασία, όπως αναφέρεται στο σημείο 2 στοιχείο α) περίπτωση ii) του παραρτήματος I, από τις τρίτες χώρες που απαριθμούνται στα μέρη 2 και 3 του παραρτήματος II και από τις περιοχές τους που απαριθμούνται στο μέρος 1 του εν λόγω παραρτήματος.
Άρθρο 4
Απαιτήσεις δημόσιας υγείας σχετικά με το νωπό κρέας που χρησιμοποιείται στην παραγωγή των προϊόντων με βάση το κρέας και των επεξεργασμένων στομαχιών, ουροδόχων κύστεων και εντέρων που προορίζονται για εισαγωγή στην Κοινότητα, και πιστοποιητικά δημόσιας υγείας
Τα κράτη μέλη διασφαλίζουν ότι:
α)
εισάγονται στην Κοινότητα μόνο φορτία προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που παρασκευάζονται από νωπό κρέας, όπως ορίζεται στο σημείο 1.10 του παραρτήματος I του κανονισμού (ΕΚ) αριθ. 853/2004, τα οποία συμμορφώνονται με τις κοινοτικές απαιτήσεις δημόσιας υγείας·
β)
εισάγονται στην Κοινότητα μόνο φορτία προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που συμμορφώνονται με τις απαιτήσεις του υποδείγματος πιστοποιητικού δημόσιας υγείας και υγείας των ζώων, το οποίο παρατίθεται στο παράρτημα ΙΙΙ·
γ)
το εν λόγω πιστοποιητικό συνοδεύει τα εν λόγω φορτία και είναι συμπληρωμένο και υπογεγραμμένο από τον επίσημο κτηνίατρο της τρίτης χώρας αποστολής.
Άρθρο 5
Φορτία προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που διαμετακομίζονται ή αποθηκεύονται στην Κοινότητα
Τα κράτη μέλη εξασφαλίζουν ότι τα φορτία προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που εισέρχονται στην Κοινότητα και προορίζονται για τρίτη χώρα, είτε με άμεση διαμετακόμιση είτε έπειτα από αποθήκευση, σύμφωνα με το άρθρο 12 παράγραφος 4 ή με το άρθρο 13 της οδηγίας 97/78/ΕΚ, και δεν προορίζονται για εισαγωγή στην Κοινότητα, πληρούν τις ακόλουθες απαιτήσεις:
α)
προέρχονται από το έδαφος τρίτων χωρών ή τμημάτων τους που απαριθμούνται στο παράρτημα ΙΙ και έχουν υποστεί την ελάχιστη επεξεργασία που προβλέπεται στο ίδιο παράρτημα για την εισαγωγή προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων του συγκεκριμένου είδους·
β)
πληρούν τους ειδικούς όρους υγείας των ζώων που ορίζονται, για το συγκεκριμένο είδος, στο υπόδειγμα πιστοποιητικού υγείας των ζώων και δημόσιας υγείας του παραρτήματος ΙΙΙ·
γ)
συνοδεύονται από πιστοποιητικό υγείας των ζώων το οποίο καταρτίζεται σύμφωνα με το υπόδειγμα που προβλέπεται στο παράρτημα IV, υπογεγραμμένο από επίσημο κτηνίατρο της σχετικής τρίτης χώρας·
δ)
πιστοποιούνται ως αποδεκτά για διαμετακόμιση ή αποθήκευση, ανάλογα με την περίπτωση, στο κοινό κτηνιατρικό έγγραφο εισόδου από τον επίσημο κτηνίατρο του συνοριακού σταθμού ελέγχου από τον οποίο εισέρχονται στην Κοινότητα.
Άρθρο 6
Παρέκκλιση για ορισμένους προορισμούς στη Ρωσία
1. Κατά παρέκκλιση από το άρθρο 5, τα κράτη μέλη επιτρέπουν τη διαμετακόμιση διά μέσου της Κοινότητας οδικώς ή σιδηροδρομικώς, μεταξύ των καθορισμένων κοινοτικών συνοριακών σταθμών ελέγχου που απαριθμούνται στο παράρτημα της απόφασης 2001/881/ΕΚ, φορτίων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προέρχονται από και προορίζονται για τη Ρωσία, απευθείας ή διά μέσου άλλης τρίτης χώρας, εφόσον πληρούνται οι ακόλουθες απαιτήσεις:
α)
το φορτίο σφραγίζεται με σφραγίδα που φέρει αύξοντα αριθμό σειράς από τον επίσημο κτηνίατρο της αρμόδιας αρχής του συνοριακού σταθμού ελέγχου από τον οποίο το φορτίο εισέρχεται στην Κοινότητα·
β)
τα έγγραφα που συνοδεύουν το φορτίο και αναφέρονται στο άρθρο 7 της οδηγίας 97/78/ΕΚ σφραγίζονται με την ένδειξη «ΑΠΟΚΛΕΙΣΤΙΚΑ ΓΙΑ ΔΙΑΜΕΤΑΚΟΜΙΣΗ ΣΤΗ ΡΩΣΙΑ ΔΙΑ ΜΕΣΟΥ ΤΗΣ ΕΚ» σε κάθε σελίδα, από τον επίσημο κτηνίατρο της αρμόδιας αρχής του συνοριακού σταθμού ελέγχου από τον οποίο το φορτίο εισέρχεται στην Κοινότητα·
γ)
πληρούνται οι διαδικαστικές απαιτήσεις που προβλέπονται στο άρθρο 11 της οδηγίας 97/78/ΕΚ·
δ)
το φορτίο πιστοποιείται ως αποδεκτό για διαμετακόμιση στο κοινό κτηνιατρικό έγγραφο εισόδου από τον επίσημο κτηνίατρο της αρμόδιας αρχής του συνοριακού σταθμού ελέγχου από τον οποίο το φορτίο εισέρχεται στην Κοινότητα.
2. Τα κράτη μέλη δεν επιτρέπουν την εκφόρτωση ή την αποθήκευση τέτοιων φορτίων στην Κοινότητα, όπως ορίζεται στο άρθρο 12 παράγραφος 4 ή στο άρθρο 13 της οδηγίας 97/78/ΕΚ.
3. Τα κράτη μέλη εξασφαλίζουν ότι η αρμόδια αρχή διενεργεί τακτικούς ελέγχους για να εξασφαλίζεται ότι ο αριθμός των φορτίων και οι ποσότητες των προϊόντων με βάση το κρέας και των επεξεργασμένων στομαχιών, ουροδόχων κύστεων και εντέρων που προέρχονται από και προορίζονται για τη Ρωσία, τα οποία εξέρχονται από την Κοινότητα, συμφωνούν με τον αριθμό και τις ποσότητες που εισήλθαν.
Άρθρο 7
Μεταβατική διάταξη
Φορτία για τα οποία εκδόθηκαν κτηνιατρικά πιστοποιητικά πριν από την 1.5.2008, σύμφωνα με τα υποδείγματα που θεσπίστηκαν με την απόφαση 2005/432/ΕΚ, γίνονται δεκτά για εισαγωγή στην Κοινότητα έως την 1.6.2008.
Άρθρο 8
Καταργούμενες διατάξεις
Η απόφαση 2005/432/ΕΚ καταργείται.
Άρθρο 9
Ημερομηνία εφαρμογής
Η παρούσα απόφαση εφαρμόζεται από την 1.12.2007.
Άρθρο 10
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 29 Νοεμβρίου 2007.

Labels: 17
5
0
3
6